送張嘉州
作者：蘇軾
朝代：宋

paragraphs: 少年不願萬戶侯，亦不願識韓荆州。
頗願身爲漢嘉守，載酒時作凌雲遊。
虛名無用今白首，夢中却到龍泓口。
浮雲軒冕何足言，惟有江山難入手。
峨眉山月半輪秋，影入平羌江水流。
謫仙此語誰解道，請君見月時登樓。
笑談萬事真何有，一時付與東巌酒。
歸來還受一大錢，好意莫違黄髮叟。